Document ID: 32002D0250

Απόφαση της Επιτροπής
της 27ης Μαρτίου 2002
σχετικά με την επέκταση των προστατευτικών μέτρων που προβλέπονται στην απόφαση 2001/699/ΕΚ για τα προϊόντα αλιείας και υδατοκαλλιέργειας τα οποία εισάγονται από το Βιετνάμ
[κοινοποιηθείσα υπό τον αριθμό Ε(2002) 1303]
(Κείμενο που παρουσιάζει ενδιαφέρον για τον ΕΟΧ)
(2002/250/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της ευρωπαϊκής αρχής για την ασφάλεια των τροφίμων και τον καθορισμό διαδικασιών σε θέματα ασφαλείας των τροφίμων(1), και ιδίως το άρθρο 53 παράγραφος 1,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(2) και ιδίως το άρθρο 22 παράγραφος 1,
Εκτιμώντας τα ακόλουθα:
(1) Σύμφωνα με τον κανονισμό (ΕΚ) αριθ. 178/2002 προβλέπεται η λήψη των ενδεδειγμένων μέτρων από την Επιτροπή, όταν είναι προφανές ότι τα τρόφιμα που εισάγονται από μια τρίτη χώρα είναι πιθανό να συνιστούν σοβαρό κίνδυνο για την υγεία του ανθρώπου, των ζώων ή το περιβάλλον.
(2) Σύμφωνα με την οδηγία 97/78/ΕΚ πρέπει να θεσπιστούν τα απαραίτητα μέτρα όσον αφορά την εισαγωγή ορισμένων προϊόντων από τρίτες χώρες, εφόσον εκδηλωθεί ή αναπτυχθεί οποιοδήποτε φαινόμενο που ενδέχεται να συνιστά σοβαρό κίνδυνο για την υγεία των ζώων ή του ανθρώπου.
(3) Ως επακόλουθο της ανίχνευσης της παρουσίας chloramphenicol σε ορισμένα προϊόντα αλιείας και υδατοκαλλιέργειας που έχουν εισαχθεί από το Βιετνάμ, η Επιτροπή εξέδωσε την απόφαση 2001/699/ΕΚ, σχετικά με ορισμένα προστατευτικά μέτρα ως προς ορισμένα προϊόντα αλιείας και υδατοκαλλιέργειας τα οποία προορίζονται για κατανάλωση από τον άνθρωπο και είναι καταγωγής Κίνας και Βιετνάμ(3).
(4) Κατά τη διενέργεια των ελέγχων που προβλέπονται στην απόφαση 2001/699/ΕΚ, ανιχνεύτηκε η παρουσία Nitrofurans σε γαρίδες που έχουν εισαχθεί από το Βιετνάμ και προορίζονται για κατανάλωση από τον άνθρωπο.
(5) Επειδή η παρουσία Nitrofurans σε τρόφιμα αντιπροσωπεύει δυνητικό κίνδυνο για την υγεία του ανθρώπου, οι έλεγχοι που προβλέπονται στην απόφαση 2001/699/ΕΚ πρέπει να επεκταθούν για να ανιχνευτεί η παρουσία της ουσίας αυτής ή των μεταβολιτών της, σε όλες τις παρτίδες γαρίδων που εισάγονται από το Βιετνάμ.
(6) Ο κανονισμός (ΕΚ) αριθ. 178/2002 όρισε σύστημα ταχείας ανταλλαγής πληροφοριών για τα τρόφιμα και η προσφυγή στο σύστημα αυτό ενδείκνυται για την υλοποίηση της υποχρεωτικής ανταλλαγής πληροφοριών που προβλέπεται στην οδηγία 97/78/ΕΚ.
(7) Η παρούσα απόφαση θα επανεξεταστεί με βάση τις πληροφορίες και τις εγγυήσεις που θα παρασχεθούν από τις αρχές του Βιετνάμ και τα αποτελέσματα της δοκιμής η οποία διενεργείται από τα κράτη μέλη.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση εφαρμόζεται στις γαρίδες που εισάγονται από το Βιετνάμ και προορίζονται για κατανάλωση από τον άνθρωπο.
Άρθρο 2
1. Τα κράτη μέλη χρησιμοποιώντας κατάλληλα σχέδια δειγματοληψίας και μεθόδους ανίχνευσης θα υποβάλουν κάθε φορτίο γαρίδων που εισάγονται από το Βιετνάμ σε χημική δοκιμή ώστε να διασφαλίζεται ότι τα υπόψη προϊόντα δεν παρουσιάζουν κίνδυνο για την υγεία του ανθρώπου. Η δοκιμή αυτή πρέπει να εκτελείται ειδικότερα με σκοπό την ανίχνευση της παρουσίας Nitrofurans ή των μεταβολιτών της.
2. Τα κράτη μέλη ενημερώνουν αμέσως την Επιτροπή για τα αποτελέσματα της δοκιμής που αναφέρεται στην παράγραφο 1, κάνοντας χρήση του συστήματος έγκαιρης προειδοποίησης για τα τρόφιμα, το οποίο θεσπίστηκε με τον κανονισμό (ΕΚ) αριθ. 178/2002.
Άρθρο 3
Τα κράτη μέλη δεν επιτρέπουν την εισαγωγή στο έδαφός τους ή την αποστολή σε άλλο κράτος μέλος προϊόντων του άρθρου 1, εκτός αν ήταν αρνητικά τα αποτελέσματα των ελέγχων που αναφέρονται στο άρθρο 2.
Άρθρο 4
Όλες οι δαπάνες που πραγματοποιούνται λόγω της εφαρμογής της παρούσας απόφασης βαρύνουν τον αποστολέα, τον παραλήπτη ή τον πράκτορά τους.
Άρθρο 5
Τα κράτη μέλη τροποποιούν τα μέτρα που εφαρμόζουν στις συναλλαγές για να συμμορφωθούν με την παρούσα απόφαση. Πληροφορούν αμέσως την Επιτροπή σχετικά.
Άρθρο 6
Η παρούσα απόφαση θα επανεξεταστεί με βάση τις εγγυήσεις που θα παρασχεθούν από τις αρμόδιες αρχές του Βιετνάμ και τα αποτελέσματα των αναφερόμενων στο άρθρο 2 δοκιμών.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 27 Μαρτίου 2002.

Labels: 0
3
18
6